Ven

Ven (Deens: Hven) is 'n Sweedse eiland in die Öresund-seestraat, geleë tussen Skåne (Swede) en Seeland (Denemarke). Die eiland vorm deel van die Landskrona-munisipaliteit in die Skåne-provinsie en het ’n oppervlakte van 7,5 km² met 371 inwoners vanaf 2020. Gedurende die 1930’s het die bevolking 'n hoogtepunt bereik met ongeveer 1 300 inwoners.

Daar is vier dorpe op die eiland: Bäckviken, Tuna By, Norreborg, en Kyrkbacken. Die eiland is veral bekend as die ligging van die sterrewagte Uraniborg en Stjerneborg, wat albei gestig en bestuur is deur die Deense Renaissance-sterrekundige Tycho Brahe.

Ven het veerbootverbindings met Landskrona, en slegs gedurende die somer, met Helsingborg en Kopenhagen. Die veerbote lê aan by Bäckviken. Die eiland is ’n gewilde toeristebestemming, veral in die somer, en word soms die “Pêrel van die Sont” genoem. Die grond is ryk aan gletserafsettings (till), wat dit baie geskik maak vir landbou.

 Geskiedenis 
duimnael|Kaart van Ven uit die Blaeu-atlas van 1663, gebaseer op kaarte wat deur Tycho Brahe in die vorige eeu geteken is. Uraniborg is naby die middel sigbaar.|links
Die eiland was histories onder Deense bewind. Die Deense sterrekundige Tycho Brahe (1546–1601) het tussen 1576 en 1596 twee sterrewagte daar gebou: Uraniborg en Stjerneborg. Die sterrewagte is deur die inwoners van die eiland gebou, met Tycho Brahe as hulle heer.

Die Sweedse owerheid het in 1658 beheer oorgeneem, toe die res van Skåne aan Swede afgestaan is deur die Verdrag van Roskilde. Die eiland is nie spesifiek in die verdrag genoem nie, en volgens die Dene was dit nie deel van Skåne nie, maar van Seeland (Sjælland) en dus steeds onder Deense beheer. Die Swede het nie met daardie interpretasie saamgestem nie en het troepe gestuur om die eiland op 6 Mei 1658 te beset. Die oordrag aan Swede is in 1660 bevestig deur die Verdrag van Kopenhagen. Die 350ste herdenking van hierdie oordrag is in 2010 op die eiland gevier.

Twee kerke is op die eiland geleë. Die ouer een, St Ibb se Kerk, is bo-op ’n heuwel in die kerkhof naby die weskus van die eiland, met ’n uitsig oor die Deense dorp Rungsted. Dit is in die 13de eeu gebou en is ’n gewilde plek vir troues. Die jonger kerk, wat intussen omskep is in ’n museum, is in die middel van die eiland geleë, naby Uraniborg, een van die twee sterrewagte wat deur Tycho Brahe gebou is.

Die asteroïde 379 Huenna, wat in 'n wentelbaan halfpad tussen Mars en Jupiter is, is na Ven vernoem.

Verwysings

Kategorie:Eilande van Swede